(Návrh)

ZÁKON
z.........2009

ktorým sa mení a dopĺňa zákon Národnej rady Slovenskej republiky  č. 162/1995 Z. z. o katastri nehnuteľností a o zápise vlastníckych a iných práv k nehnuteľnostiam (katastrálny zákon)  v znení neskorších predpisov

Národná rada Slovenskej republiky sa uzniesla na tomto zákone: 
						
Čl. I

Zákon Národnej rady Slovenskej republiky č. 162/1995 Z. z. o katastri nehnuteľností a o zápise vlastníckych a iných práv k nehnuteľnostiam (katastrálny zákon) v znení zákona Národnej rady Slovenskej republiky č. 222/1996 Z. z., zákona č. 255/2001 Z. z., zákona  č. 419/2002 Z. z.,  zákona č. 173/2004 Z. z., zákona č. 568/2007 Z. z.,  zákona č. 669/2007 Z. z., zákona č. 384/2008 Z. z. a zákona č. 304/2009 Z. z.  sa mení a dopĺňa takto: 

1. V § 8 ods.3  sa za slovom „je“  vypúšťa slovo „archívnym“

2.  V § 8 ods. 4 sa za slovom „ sú“ vypúšťa slovo „archívne“.
Poznámka pod čiarou k odkazu 4) sa vypúšťa.

3. V § 21 sa  vypúšťa odsek 2.
Doterajší odsek 3 sa označuje ako odsek 2.

4. V § 22 odsek 3 znie:
„(3)  Ak sa zápis práv k nehnuteľnostiam vkladom týka nehnuteľností nachádzajúcich sa v územnom obvode viacerých správ katastra, je príslušná konať o celom návrhu ktorákoľvek z príslušných správ katastra. Správa katastra, ktorá o návrhu koná, bezodkladne upovedomí o začatí konania dotknutú správu katastra. Správa katastra, ktorá o povolení vkladu rozhodla, jedno vyhotovenie zmluvy spolu s  rozhodnutím  o povolení vkladu zašle dotknutej správe katastra.“.

5. V § 23 ods. 2 sa na konci vety pripájajú slová „ opatrený časovou pečiatkou. “ . 

6. V § 23 ods. 3 sa na konci vety vypúšťajú slová „ a časovou pečiatkou. “ .

7. V § 30 ods. 3 sa vypúšťajú slová „ alebo oprávnená osoba podľa osobitného predpisu“. 

8. V § 30 ods. 5 druhá veta sa za slovo „sú“  vkladá slovo „ najmä:“.

9. V § 31 ods. 7 sa slovo  „rozhodnutie“ nahrádza slovami „rovnopis rozhodnutia“.

10.  Doterajší text § 31a sa označuje ako odsek 1 a dopĺňa sa odsekom 2,  ktorý znie:
  „(2)  Správa katastra doručí  rovnopis rozhodnutia o prerušení konania o návrhu na vklad všetkým účastníkom konania. Proti tomuto rozhodnutiu  sa nemožno odvolať.“.

11.  Doterajší text § 31b sa označuje ako odsek 1 a dopĺňa sa odsekmi  2 až 4,  ktoré znejú:
„(2) Správa katastra doručí  rovnopis rozhodnutia o zastavení konania o návrhu na vklad všetkým účastníkom konania. Proti tomuto rozhodnutiu možno podať odvolanie. Odvolanie sa podáva na správe katastra, ktorá rozhodnutie vydala, v lehote 15 dní odo dňa jeho doručenia. Správa katastra môže o odvolaní sama rozhodnúť,  ak odvolaniu v plnom rozsahu vyhovie a ak ostatní účastníci konania s tým súhlasia.
 (3) Ak nerozhodne správa katastra, ktorá napadnuté rozhodnutie vydala,  o odvolaní  rozhodne katastrálny úrad. Proti rozhodnutiu o zastavení konania podľa odseku 1 písm. d), e) a g) sa nemožno odvolať.
(4) Rozhodnutie o zastavení konania podľa odseku 1 písm. d) sa vyznačí v spise.“.

12. V § 34 odsek 1 sa na konci pripája veta „Záznamom sa zapisuje i zmena poradia  záložných práv z dohody záložných veriteľov o poradí ich záložných práv rozhodujúcom na ich uspokojenie.“.

13. V § 34 ods. 2 sa nad slovo „ týka“ umiestňuje odkaz 10eaa)
Poznámka pod čiarou k odkazu 10eaa) znie:
„10eaa) § 44a a 159a Občianskeho súdneho poriadku.“.

14. V § 35 sa vypúšťa odsek 3.

15. V § 42 ods. 2 písmeno c ) znie:
„(c) nehnuteľnosti podľa katastrálneho územia, pozemku podľa parcelného čísla evidovaného v súbore popisných informácií, pozemku evidovaného ako parcela  registra „C“ alebo parcela  registra „E“, druhu pozemku a výmery pozemku, súpisného čísla stavby a parcelného čísla pozemku, na ktorom je stavba postavená, čísla bytu alebo nebytového priestoru, čísla poschodia, čísla vchodu a spoluvlastníckeho podielu na spoločných častiach a spoločných zariadeniach domu a na pozemku, prípadne na priľahlom pozemku, súpisného čísla stavby a parcelného čísla pozemku, na ktorom je dom postavený; ak je nehnuteľnosť v spoluvlastníctve viacerých vlastníkov, uvádza  sa i podiel vyjadrený zlomkom k celku.“.
 
16. V § 42 sa  vypúšťa odsek 4.
Doterajšie odseky 5 a 6 sa označujú ako odseky 4 a 5.

17. V § 42 nový odsek 4 znie:
„(4) Ak zmluva, po podaní návrhu na vklad, obsahuje chyby v písaní alebo počítaní alebo iné zrejmé nesprávnosti,  vykoná sa jej oprava dodatkom k zmluve alebo doložkou na zmluve , ak s tým účastníci súhlasia. V doložke sa uvedie nesprávnosť, správne znenie s vyznačením dátumu vykonania opravy, podpisy účastníkov zmluvy, ako aj podpis konajúceho zamestnanca a odtlačok okrúhlej pečiatky. “.
 
18. V § 46 ods. 4 sa na konci bodka nahrádza čiarkou a pripájajú sa slová „ak sa nepreukáže niečo iné.“.

19. V § 59 ods. 3 sa na konci pripája veta: „ Správa katastra zašle rovnopis rozhodnutia o oprave chyby všetkým účastníkom konania.“. 

20. V § 59 ods. 5 sa na konci vypúšťajú slová „ evidovaného v mape určeného operátu.“.

21. V § 69 sa odsek 4 sa na konci pripája veta: „ Výpis alebo kópiu listu vlastníctva s označením, že na liste vlastníctva je plomba o zmene práva k nehnuteľnosti správa katastra vydá vlastníkovi alebo inej oprávnenej osobe alebo osobe oprávnenej podľa osobitného predpisu10b) “.

22. V § 70 ods. 2  sa na konci pripája veta: „ Záväzným údajom katastra nie je druh pozemku evidovaného ako parcela registra „E“ . “ .

						Čl. II

Tento zákon nadobúda účinnosť  1. januára 2010.